Klaus Hækkerup (S), 2010-06-03:
Jeg vil godt starte med at sige, at det system, vi har i dag med at reservere arealer, er et rigtig godt system, der sikrer den fremtidige anvendelse.
Det er baseret på, at vi i en lang periode oplevede, at folk byggede et hus eller foretog sig noget andet på deres ejendom, og dagen efter – om jeg så må sige – kom staten eller kommunen og eksproprierede det pågældende område, f.eks. for at anlægge en vej, føre højspændingsledninger frem eller for at lægge naturgasledninger ned.
Det var selvfølgelig fuldkommen tosset, at folk først brugte en mængde penge, og så kom det offentlige bagefter og foretog indgreb i de investeringer, de havde lavet.
Så systemet er grundlæggende fornuftigt.
Fru Pia Christmas-Møller startede med at sige, at hun er valgt i Nordsjælland.
Det er jeg også.
Jeg har også i 10 år været borgmester i Nordsjælland, det var i den daværende Fredensborg-Humlebæk Kommune.
Og vi havde såmænd også en transportkorridor, der gik igennem kommunen.
Jeg vil sige, at det faktisk fungerede ganske godt.
Vi fik lov til at lægge en motocrossbane op ad motorvejen.
Der, hvor der i forvejen støjes, kan man også lægge støjende aktiviteter.
Da Coloplast kom og gerne ville have lov til at bygge en ny virksomhed inden for transportkorridoren, fik vi også en dispensation til det, bl.a. fordi den lå så godt for den individuelle transport og ikke så langt fra Humlebæk station.
Så erfaringerne er, at det faktisk fungerer smidigt og godt i hverdagen.
Jeg vil også godt sige, at jeg, efter at jeg er kommet i Trafikudvalget, godt nok har oplevet mange sager, hvor folk har protesteret imod, at vi er kommet og har foretaget vejanlæg i områder, hvor folk i mange, mange år har vidst, at der enten skulle foretages vejanlæg eller ske en udbygning af vejen.
Lad mig bare nævne udbygningen af Motorring 3 fra to til tre spor – eller fra fire til seks spor, som det vist hedder i dag.
Lad mig nævne anlægget af første etape af Frederikssundmotorvejen.
Man kunne nævne mange andre eksempler, hvor det ikke bare er borgere, der protesterer.
Der er borgmestre, der har været valgt i mange år, og som har vidst, at de trafikanlæg ville komme, og når de så kommer, protesterer de, på trods af arealreservationen, på trods af udlægget, på trods af deres kendskab, imod det, der så skal ske.
Hvis vi skal have en ny letbane langs Ring 3, er det da en guds lykke, at vi i forvejen har reserveret det som en transportkorridor, selv om enhver ved, hvor smal den er på lange strækninger.
Så som udgangspunkt vil jeg sige, at systemet fungerer godt.
Det fungerer godt for dem, der skal gennemføre og har ansvaret for at gennemføre de landsdækkende infrastrukturinvesteringer.
Men det betyder selvfølgelig ikke, at der ikke kan være områder, hvor det kan være fornuftigt nok at se på, om den arealreservation, der er lavet til transportkorridoren, nu også er tidssvarende, heller ikke selv om det kun er et par år siden, at Fingerplanen – Landsplandirektiv for planlægning i hovedstadsområdet, som det vist formelt hedder – er lavet.
Derfor er vi med på det forslag til vedtagelse, der er fremsat her, og vi ser frem til en seriøs og nøje afvejning af alle de interesser, der skal indgå, når vi skal tage stilling til en eventuel reservation af transportkorridorerne i hovedstadsområdet.